करीब 9 महीने से पेट्रोल-डीजल के दाम में बदलाव नहीं, ब्रेंट क्रूड में मामूली बढ़त
Petrol, diesel rates unchanged; भारत में पेट्रोल और डीजल की कीमतों में सोमवार को भी कोई बदलाव नहीं हुआ। करीब नौ महीनों से पेट्रोल-डीजल के दाम स्थिर बने हुए हैं।
पेट्रोल और डीजल की कीमतों में सोमवार को भी कोई बदलाव नहीं हुआ। करीब नौ महीनों से दाम स्थिर बने हुए हैं। मुंबई में पेट्रोल 106.31 रुपए प्रति लीटर पर बेचा जा रहा है, जबकि शहर में डीजल की कीमत 94.27 रुपए है। दिल्ली में पेट्रोल की कीमत 96.72 रुपए, जबकि डीजल 89.62 रुपए प्रति लीटर पर बिक रहा है। वहीं ब्रेंट क्रूड में मामूली बढ़त है।
मई 2022 के बाद से कीमतों में बदलाव नहीं
आखिरी बार मई 2022 में पेट्रोल-डीजल की कीमतों में बदलाव किया गया था। तब पेट्रोल पर 8 रुपए और डीजल पर 6 रुपए प्रति लीटर उत्पाद शुल्क घटाया गया थी। इससे पेट्रोल और डीजल के दाम 9.5 रुपए और 7 रुपए कम हो गए थे। जुलाई 2022 में, महाराष्ट्र सरकार ने पेट्रोल और डीजल पर VAT में 5 रुपए और 3 रुपए प्रति लीटर की कटौती की थी।
जून 2010 के बाद से ऑयल कंपनियां तय करती है दाम
जून 2010 तक सरकार पेट्रोल की कीमत निर्धारित करती थी और हर 15 दिन में इसे बदला जाता था। 26 जून 2010 के बाद सरकार ने पेट्रोल की कीमतों का निर्धारण ऑयल कंपनियों के ऊपर छोड़ दिया। इसी तरह अक्टूबर 2014 तक डीजल की कीमत भी सरकार निर्धारित करती थी, लेकिन 19 अक्टूबर 2014 से सरकार ने ये काम भी ऑयल कंपनियों को सौंप दिया।
जून 2017 से डेली प्राइस मैकेनिज्म
भारत सरकार ने जून 2017 में पेट्रोल और डीजल के लिए डेली प्राइस रिवीजन मैकेनिज्म शुरू किया था। तब से हर दिन सुबह 6 बजे सरकारी तेल कंपनियां भारत पेट्रोलियम कॉर्पोरेशन लिमिटेड, इंडियन ऑयल कॉर्पोरेशन लिमिटेड और हिंदुस्तान पेट्रोलियम कॉर्पोरेशन लिमिटेड फॉरेन एक्सचेंज रेट और इंटरनेशनल बेंचमार्क प्राइस के अनुसार फ्यूल की कीमतों में बदलाव करती हैं।
अलग-अलग राज्यों में अलग-अलग कीमत
राज्य सरकारें ईंधन की कीमतों पर अपने हिसाब से वैल्यू एडेड टैक्स यानी VAT लगाती हैं, इसलिए अलग-अलग राज्यों में पेट्रोल और डीजल के दाम अलग-अलग होते हैं। वहीं ब्रेंट क्रूड में मामूली बढ़त देखने को मिली है। ये इंटरनेशनल मार्केट में 0.4% बढ़त के साथ 75.32 डॉलर प्रति बैरल पर पहुंच गया है। जबकि अमेरिकी क्रूड WTI 0.6% बढ़कर 69.65 डॉलर प्रति बैरल पर है। पिछले हफ्ते ब्रेंट क्रूड 2.8% तो WTI क्रूड 3.8% बढ़ा था।
1 मार्च से 50 रुपए महंगा मिल रहा सिलेंडर
14.2 किलोग्राम वाले घरेलू LPG सिलेंडर के दाम 50 रुपए बढ़ गए है। दिल्ली में इसकी कीमत 1103 रुपए हो गई है। इससे पहले 6 जुलाई 2022 को दामों में बदलाव किया गया था। तब भी कीमतें 50 रुपए बढ़ाई गई थी। वहीं, 19 किलो वाले कॉमर्शियल सिलेंडर के दाम में 350.50 रुपए का इजाफा किया गया है। दिल्ली में ये अब 2119.50 रुपए का मिल रहा है।
